Sporočilo Komisije Evropskemu parlamentu, Evropskemu svetu in Svetu

Na poti k trdni trgovinski politiki EU za delovna mesta in rast

V sodobnem svetovnem gospodarstvu je trgovina bistvenega pomena za rast, delovna mesta in konkurenčnost in EU je zavezana odprtemu trgovinskemu sistemu, ki temelji na pravilih. Izvoz danes podpira skoraj vsako sedmo delovno mesto v Evropi (tj. več kot 30 milijonov delovnih mest, kar je za dve tretjini več kot pred 15 leti), medtem ko je uvoz glavni vir rasti produktivnosti, potrošnikom pa omogoča, da uživajo ugodnosti dostopa do večje izbire in cenejših proizvodov. Proizvodnja v EU ni odvisna samo od uvoza energije in surovin, ampak tudi od uvoza delov, komponent in investicijskega blaga, kot so stroji. Ti izdelki skupaj predstavljajo 80 % uvoza EU.

Vendar nismo naivni. Prosta trgovina mora biti tudi pravična, saj nepoštene trgovinske prakse, kot sta damping in subvencioniranje s strani tujih proizvajalcev in vlad, povzročajo resno škodo industriji in delavcem EU, kar spodkopava podporo prosti trgovini, ki je že tako pod napadom iz več smeri. Komisija si prizadeva za pravično globalizacijo, ki bo koristila vsem.

Izziv nepoštenih trgovinskih praks s strani tretjih držav je vedno večji. Poseganje države, obsežne subvencije in politike, ki izkrivljajo cene, so povzročili velike presežne zmogljivosti in navsezadnje dampinški izvoz na trg EU. Letos so ogromne presežne zmogljivosti škodovale jeklarskemu sektorju EU. Že presežna jeklarska zmogljivost na Kitajskem je bila ocenjena na približno 350 milijonov ton, kar je skoraj dvakratnik letne proizvodnje Unije. Uvoz jekla iz Kitajske v EU se je v zadnjih treh letih močno povečal. Tržne cene za nekatere jeklene izdelke so se zmanjšale za 40 % zaradi povečanih količin, kar je še posebej škodovalo jeklarskemu sektorju, kjer je bilo od začetka finančne krize izgubljenih 40 000 delovnih mest.Presežne zmogljivosti se zelo hitro razvijajo tudi v drugih sektorjih, na primer aluminija. Kitajska ima skoraj 10 milijonov ton presežnih zmogljivosti aluminija, dvakrat več kot pred petimi leti, kar je nastalo zaradi okrepljenih energetskih subvencij (ki predstavljajo do 40 % stroškov proizvodnje aluminija).

Poleg tega višje dajatve, ki jih uvedejo druge večje članice Svetovne trgovinske organizacije, lahko povzročijo preusmerjanje trgovine dampinških izdelkov na trg EU, kar še dodatno zaostri težavo.

Zaradi ogromno presežnih zmogljivosti, ki so preplavile trg EU, je Evropska komisija sprejela največje število protidampinških in protisubvencijskih ukrepov doslej. V Evropi je bilo zaščitenih približno 315 000 delovnih mest, predvsem v železarski, jeklarski, kemični industriji in podobnih industrijah ter v keramični in strojni industriji. Že samo v jeklarskem sektorju je EU uvedla 39 protidampinških in protisubvencijskih ukrepov za zaščito naše jeklarske industrije pred nelojalno konkurenco, pri čemer jih 17 zadeva Kitajsko. V mejah veljavnega prava EU je Komisija v celoti izkoristila obstoječe instrumente trgovinske zaščite, vključno z registracijo uvoza, večjo preglednostjo, hitrejšo uvedbo ukrepov ter – izjemoma – uvedbo postopkov na podlagi grožnje škode.

Vendar smo dosegli mejo tega, kar je mogoče v okviru obstoječe zakonodaje EU o trgovinski zaščiti storiti za omejitev zunanjih presežnih zmogljivosti in dampinga. Za ohranitev delovnih mest v Evropi in zagotovitev poštene konkurence na odprtih trgih je izjemno pomembno, da so instrumenti trgovinske zaščite EU učinkoviti pri soočanju s temi globalnimi izzivi. Zato je treba čim prej sprejeti predlog Komisije iz leta 2013 za posodobitev instrumentov trgovinske zaščite.

Poleg tega se spreminja mednarodni pravni okvir, saj bodo nekatere določbe o izračunih dampinga iz protokolov o pridružitvi Kitajske, Vietnama in Tadžikistana k Svetovni trgovinski organizaciji kmalu potekle. Komisija načrtuje nadaljnje spremembe obstoječe zakonodaje EU o trgovinski zaščiti, vključno z novo metodologijo za izračun dampinga, kar bi omogočilo ukrepanje na podlagi novih razkritih subvencij in zagotovilo urejen prehod na nove razmere.

Komisija meni, da je treba instrumente trgovinske zaščite EU posodobiti, okrepiti in zagotoviti večjo pravno zanesljivost.